Syyttäjän mukaan vastaajat aiheuttivat ruumiillista väkivaltaa potilaille lyömällä heitä nyrkillä ja sulkemalla eristyshuoneeseen ilman lääkärin lupaa.

Syyttäjä katsoo kolmen Turun vanhuspsykiatrian G1-osastolla työskennelleen mieshoitajan syyllistyneen potilaiden kaltoinkohteluun. Varsinais-Suomen käräjäoikeus on aloittanut tiistaina kaikkiaan yhdeksän syytteen käsittelyn.

Syytteet koskevat törkeää pahoinpitelyä, tavallista pahoinpitelyä, vapaudenriistoa ja virkavelvollisuuden rikkomista. Syyttäjä vaatii kolmikolle rangaistukseksi ehdollista vankeutta.

Syyttäjän mukaan vastaajat aiheuttivat ruumiillista väkivaltaa potilaille lyömällä heitä nyrkillä ja sulkemalla eristyshuoneeseen ilman lääkärin lupaa. Lisäksi he antoivat lääkkeitä ilman lääkärin määräystä. Suurin osa kaltoinkohdelluista potilaista on jäänyt tuntemattomiksi.

Vastaajat kiistävät syytteet. Epäillyt rikokset tapahtuivat vuosina 2009 ja 2013. Poliisi on kuulustellut noin 80 henkilöä G1-osaston tapahtumiin liittyen.

Keväällä käräjäoikeus antoi asiassa ensimmäisen tuomion. Tuolloin mieshoitaja tuomittiin potilaan pahoinpitelystä 40 päiväsakkoon. Syytteet törkeästä pahoinpitelystä ja heitteillepanosta kaatuivat oikeudessa. Asian käsittely jatkuu hovioikeudessa.

Turun kaupungin sisäinen tarkastus G1-osaston toiminnasta toi keväällä kirjallisen varoituksen kolmelle virkamiehelle. Lisäksi yksi virkamies sai suullisen huomautuksen.